b'\n_START_ARTICLE_\nMontereynsypressi\n_START_SECTION_\nKuvaus\n_START_PARAGRAPH_\nMontereynsypressi on keskisuuri puu. Se kasvaa luonnossa yleens\xc3\xa4 noin 18\xe2\x80\x9325 metri\xc3\xa4 korkeaksi. Latvus on yleens\xc3\xa4 leve\xc3\xa4 ja varsinkin tuulisilla ranta-alueilla usein varsin harsu ja ep\xc3\xa4s\xc3\xa4\xc3\xa4nn\xc3\xb6llisen muotoinen. Suojaisammilla kasvupaikoilla puu kasvaa suorarunkoisemmaksi ja usein s\xc3\xa4\xc3\xa4nn\xc3\xb6llisemm\xc3\xa4n kartiomaiseksi. Istutuspuut kasvavat usein huomattavasti luonnonvaraisia yksil\xc3\xb6it\xc3\xa4 suuremmiksi ja voivat olla yli 40 metri\xc3\xa4 korkeita. Korkein tunnettu puu on 48 metri\xc3\xa4 korkea ja suurin yli 4,6 metri\xc3\xa4 rungon rinnankorkeusl\xc3\xa4pimitaltaan._NEWLINE_Kaarna on ep\xc3\xa4tasaista ja s\xc3\xa4ikeist\xc3\xa4. Vanhoilla puilla kaarna on syv\xc3\xa4n uurteista. Versot haarautuvat vastakkaisesti. Ne ovat poikkileikkaukseltaan py\xc3\xb6reit\xc3\xa4 ja noin 1,5\xe2\x80\x932 millimetri\xc3\xa4 leveit\xc3\xa4._NEWLINE_Lehdet ovat pieni\xc3\xa4, suomumaisia ja tavallisesti noin 2 millimetri\xc3\xa4 pitki\xc3\xa4. Ne ovat asettuneet vastakkaisesti nelj\xc3\xa4\xc3\xa4n riviin. Joidenkin versojen lehdet saattavat joskus olla huomattavasti suurempia, jopa 10 millimetri\xc3\xa4 pitki\xc3\xa4. Lehdet voivat olla hartsinystytt\xc3\xb6mi\xc3\xa4 tai niiss\xc3\xa4 voi olla pieni, kuoppamainen hartsinysty. Montereynsypressi on ainavihanta._NEWLINE_Montereynsypressi on yksikotinen. K\xc3\xa4vyt kasvavat versojen k\xc3\xa4rjiss\xc3\xa4. Hedek\xc3\xa4vyt ovat 4\xe2\x80\x936 millimetri\xc3\xa4 pitki\xc3\xa4, 2,5\xe2\x80\x933 millimetri\xc3\xa4 leveit\xc3\xa4 ja v\xc3\xa4rilt\xc3\xa4\xc3\xa4n keltaisia. Siemeni\xc3\xa4 tuottavat k\xc3\xa4vyt ovat py\xc3\xb6reit\xc3\xa4 tai pitk\xc3\xa4npy\xc3\xb6reit\xc3\xa4 ja 2,5\xe2\x80\x934 senttimetri\xc3\xa4 pitki\xc3\xa4. K\xc3\xa4pysuomuja on 8\xe2\x80\x9312, ja ne ovat asettuneet ristikk\xc3\xa4isesti 4\xe2\x80\x936 vastakkaiseen pariin. K\xc3\xa4pysuomuissa on pieni ota. Siemenet ovat kypsi\xc3\xa4 toisena vuonna p\xc3\xb6lytyksen j\xc3\xa4lkeen, mutta k\xc3\xa4pysuomut aukeavat tavallisesti vasta muutaman vuoden j\xc3\xa4lkeen siementen kypsymisest\xc3\xa4. Yhdess\xc3\xa4 k\xc3\xa4vyss\xc3\xa4 voi olla noin 140 siement\xc3\xa4. Siemenet ovat 2,5\xe2\x80\x935 millimetri\xc3\xa4 pitki\xc3\xa4, ja niiden v\xc3\xa4ritys vaihtelee punaruskeasta mustaan._NEWLINE_Montereynsypressi alkaa tuottaa k\xc3\xa4pyj\xc3\xa4 alle kymmenvuotiaana. Vanhimpien puiden on arvioitu olevan 200\xe2\x80\x93300 vuotta vanhoja ja vanhimmaksi tunnetuksi yksitt\xc3\xa4isen puun i\xc3\xa4ksi on laskettu 284 vuotta. Laji ei pysty lis\xc3\xa4\xc3\xa4ntym\xc3\xa4\xc3\xa4n kasvullisesti vaan ainoastaan siemenist\xc3\xa4.\n_START_SECTION_\nLevinneisyys\n_START_PARAGRAPH_\nMontereynsypressi\xc3\xa4 esiintyy luonnonvaraisena Pohjois-Amerikassa Kaliforniassa hyvin suppealla alueella kahdessa rannikon mets\xc3\xa4ss\xc3\xa4 Montereynlahden etel\xc3\xa4reunalla sijaitsevan Carmel Bay -lahden kummallakin puolella, l\xc3\xa4hell\xc3\xa4 Montereyn kaupunkia. Lajia esiintyy merenpinnantasosta noin 30 metrin korkeuteen._NEWLINE_Lajia esiintyy istutuspuuna yleisen\xc3\xa4 suuressa osaa Yhdysvaltain l\xc3\xa4nsirannikkoa. Se on my\xc3\xb6s levinnyt luontoon joillakin alueilla. Sit\xc3\xa4 on istutettu laajalti my\xc3\xb6s muualla maailmassa l\xc3\xa4mpim\xc3\xa4n lauhkean vy\xc3\xb6hykkeen alueella.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nMontereynsypressi menestyy suhteellisen kuivilla ja aurinkoisilla alueilla. Varsinkin taimet k\xc3\xa4rsiv\xc3\xa4t liiasta maaper\xc3\xa4n kosteudesta. Montereynsypressi kasvaa luonnossa ainoastaan rannoilla ja rannikon kallioilla, joiden maaper\xc3\xa4 on kivist\xc3\xa4 tai hiekkaista. Lajin kasvuymp\xc3\xa4rist\xc3\xb6n maaper\xc3\xa4 on yleens\xc3\xa4 my\xc3\xb6s hapanta, pH-arvoltaan 4,5\xe2\x80\x935,5 ja jossakin m\xc3\xa4\xc3\xa4rin suolaista. Siemenet eiv\xc3\xa4t tarvitse eloper\xc3\xa4ist\xc3\xa4 maaper\xc3\xa4\xc3\xa4 it\xc3\xa4\xc3\xa4kseen vaan it\xc3\xa4v\xc3\xa4t usein hiekalla tai kivill\xc3\xa4. Taimikuolleisuus on korkea kosteilla, varjoisilla ja karikepitoisilla paikoilla sienitautien vuoksi._NEWLINE_Montereynsypressi muodostaa pieni\xc3\xa4 yksilajisia metsik\xc3\xb6it\xc3\xa4, mutta kasvaa my\xc3\xb6s montereynm\xc3\xa4nnyn (Pinus radiata), goveninsypressin (Cupressus goveniana) sek\xc3\xa4 useiden Kalifornian chaparral-kasvillisuusalueelle tyypillisten pensaslajien kanssa._NEWLINE_Montereynsypressi\xc3\xa4 pidet\xc3\xa4\xc3\xa4n pioneerilajina, koska se tarvitsee paljon valoa, ei kest\xc3\xa4 muiden puiden varjostusta ja pystyy hy\xc3\xb6dynt\xc3\xa4m\xc3\xa4\xc3\xa4n maastopaloja, jotka tuhoavat kilpailevia kasveja. Laji on sopeutunut paloihin ja sen k\xc3\xa4vyt pysyv\xc3\xa4t usein puussa joitakin vuosia aukeamattomina auetakseen palon kuumuudessa. Kyps\xc3\xa4t siemenet pysyv\xc3\xa4t it\xc3\xa4miskykyisin\xc3\xa4 puussa noin nelj\xc3\xa4 vuotta. Toisin kuin monet muut pohjoisamerikkalaiset sypressilajit, joiden serotiiniset k\xc3\xa4vyt aukeavat vain tulipalon kuumuudessa, montereynsypressi ei kuitenkaan v\xc3\xa4ltt\xc3\xa4m\xc3\xa4tt\xc3\xa4 tarvitse maastopaloja lis\xc3\xa4\xc3\xa4nty\xc3\xa4kseen.\n_START_SECTION_\nK\xc3\xa4ytt\xc3\xb6\n_START_PARAGRAPH_\nMontereynsypressi\xc3\xa4 kasvatetaan laajalti koristekasvina ja suojapuuna l\xc3\xa4mpim\xc3\xa4n lauhkean vy\xc3\xb6hykkeen alueella. Puu kasvaa usein istutettuna suuremmaksi kuin luonnossa ja suurimmat tunnetut yksil\xc3\xb6t kasvavat Uudessa-Seelannissa, jossa puuta on kasvatettu jo 1850-luvulta l\xc3\xa4htien. Puun suosio johtuu osittain sen hyv\xc3\xa4st\xc3\xa4 tuulen- ja suolansietokyvyst\xc3\xa4. Lis\xc3\xa4ksi se kest\xc3\xa4\xc3\xa4 hyvin leikkaamista, joten se soveltuu pensasaidoiksi ja bonsaiksi. Puu kest\xc3\xa4\xc3\xa4 enimmill\xc3\xa4\xc3\xa4n noin \xe2\x88\x9210 celsiusasteen pakkasta. Montereynsypressist\xc3\xa4 on useita v\xc3\xa4ritykselt\xc3\xa4\xc3\xa4n, kasvutavaltaan ja muodoltaan eroavia viljelylajikkeita koristek\xc3\xa4ytt\xc3\xb6\xc3\xb6n. Lis\xc3\xa4ksi montereynsypressin ja nutkansypressin risteym\xc3\xa4 leylandinsypressi on my\xc3\xb6s eritt\xc3\xa4in yleinen koriste- ja pensasaitakasvi._NEWLINE_Montereynsypressi\xc3\xa4 on my\xc3\xb6s k\xc3\xa4ytetty istutusmetsiss\xc3\xa4. Sen puuaines on painavaa, kovaa ja tihe\xc3\xa4syist\xc3\xa4. Sit\xc3\xa4 k\xc3\xa4ytet\xc3\xa4\xc3\xa4n puurakentamiseen. Lis\xc3\xa4ksi kasvin lehti\xc3\xa4 on k\xc3\xa4ytetty reumatismin hoitoon.'